‘Hy is vir ons gegun,’ sê pa ná Theuns Jordaan in sy slaap sterfTheuns Jordaan (Foto: Afrikaans is Groot/Facebook) Die sanger en liedjieskrywer Theuns Jordaan is Woensdagoggend oorlede nadat leukemie verlede jaar by hom gediagnoseer is. Jordaan het in Maart vanjaar ’n beenmurgoorplanting gehad en het sedertdien hard baklei om die siekte te oorwin. Hy sou Woensdagoggend weer vir toetse gegaan het, maar dit blyk of hy in sy slaap by sy huis in Pretoria dood is. “Hy is vir ons gegun,” het sy pa, Willie Jordaan, gesê. “Sy groot liefde was nog altyd ons plaas hier buite Venterstad en hy het vir mense soveel vreugde met sy musiek gebring. Dit is vir ons ’n groot skok en reuseverlies.” Jordaan, wat in 2001 sy debuut met die album Vreemde stad gemaak het, was een van Afrikaanse musiek se suksesvolste kunstenaars met verkope van meer as een miljoen en verskeie toekennings, onder meer ŉ Sama in 2013 as die topverkoper in die land met sy album Roeper, en trefferliedjies soos “Soos bloed”, “Jou asem” en “Vreemde stad” uit sy pen. Jordaan, wat in Januarie 50 jaar oud geword het, word oorleef deur sy ouers, Willie en Maryna, suster Linda en susterskind David. Inligting oor ’n roudiens vir Jordaan sal later bekend gemaak word. Die familie het almal bedank vir hulle liefde en meelewing. Juanita du Plessis en Theuns Jordaan (Foto: Juanita du Plessis/Facebook) Huldeblyke stroom intussen in vir Jordaan. Die rasperstemsanger was ewe bekend vir sy verwerkings van “Beautiful in Beaufort-Wes”, Koos du Plessis se liedjies en “Bring jou hart”, sy duet saam met Juanita du Plessis. Du Plessis het in ŉ huldeblyk gesê Jordaan was soos ŉ broer vir haar. “My hart is stukkend… en ek sukkel om woorde te kry… Hy was een van my jarelange beste vriende. ŉ Ware ‘gentleman’ wat my altyd met die grootste respek behandel het. Hy was ŉ fenomenale ‘monument’ vir Afrikaanse musiek en sy musiek en stem sal voortleef in ons harte en huise.” Die sanger Bobby van Jaarsveld het Jordaan as ŉ mentor beskryf. “Ons stap al so lang pad saam en het nie besef dit gaan so vinnig eindig nie. Ek was jou eerste kunstenaar wat jy geteken het. Theuns Jordaan en Bobby van Jaarsveld (Foto: Bobby van Jaarsveld/Facebook) “Jy het hard baklei vir my en ek kon net nie glo dat die groot reus van ŉ ikoon in my glo nie. Jy is een van die hoofrolle in my loopbaan en ŉ groot rede dat ek is waar ek is vandag. Ek sou dit nie kon doen sonder jou nie. Niemand sal jou ooit kan vergeet nie. Ek het jou lief broer.” Die TV-kanaal kykNET het gesê Jordaan “was sonder twyfel een van die grootste name in Afrikaanse musiek”. Jordaan was ook as akteur te sien in die fliek Jakhalsdans wat as ’n huldeblyk aan hom op Sondag 21 November om 15:30 op fliekNET uitgesaai sal word. “Dankie vir die musiek, Theuns. Ons sal jou vir altyd onthou vir jou rasperstem, jou musiek en talent. Jy laat ’n reuseleemte.” Afrikaans is Groot (AIG) het op Facebook gesê ŉ groot gees het vandag gegroet. “Ons is van harte dankbaar vir al die spesiale oomblikke saam met Theuns, wat ons vir altyd sal onthou en koester.” AIG het ook ŉ video met herinneringe aan Jordaan gedeel: